Ջեֆ Բեզոս

Ջեֆրի Փրեսթոն «Ջեֆ» Բեզոս (, ), ամերիկացի գործարար, «Amazon.com» ինտերնետ ընկերության հիմնադիր ղեկավարը, «Blue Origin» ընկերության հիմնադիր սեփականատերը և «The Washington Post» հրատարակչության սեփականատերը։ 2018 թվականին «Ֆորբսի» վարկածով ճանաչվել է ամենահարուստ մարդը՝ զբաղեցնելով առաջին հորիզոնականը 150,7 միլիարդ դոլար կարողությամբ։

Կենսագրություն 
Բեզոսը ծնվել է 1964 թվականի հունվարի 12-ին Նյու Մեքսիկոյի Ալբուկերկեյում՝ Ժակլինի և Թեդ Յորգենսենի ընտանիքում։ Երբ Ջեֆրին չորս տարեկան էր, մայրն ամուսնացել է Միգել Բեզոս կրտսերի հետ, որը ներգաղթել էր կուբայից և որդեգրել տղային։

Ջեֆը 1986 թվականին գերազանցությամբ ավարտել է Փրինսթոնի համալսարանի Էլեկտրոինժեներիայի և համակարգչային գիտությունների բաժինը։ Մինչև 1994 թվականը տարբեր պաշտոններում աշխատել է Ուոլ Սթրիթում։ Զբաղվել է միջազգային առևտրի համար ցանցի մշակմամբ։ Ավելի ուշ զբաղեցրել է «D. E. Shaw & Co» ընկերության փոխնախագահի պաշտոնը, որից հեռացել է 1994 թվականի ամռանը։

1994 թվականի վերջին՝ Նյու Յորքից Սիեթլ ճանապարհորդելու ընթացքում, Բեզոսը հիմնել է «Amazon.com» ինտերնետ-խանութը, որի նախնական ներդրումները կազմել են 300 հազար դոլար։ Կայքը գործարկվել է 1995 թվականի հուլիսի 16-ին, չնայած այդ պահին դեռ ավարտուն չէր. օրինակ, դրանով կարելի էր պատվիրել բացասական քանակությամբ գրքեր։ Բեզոսը դա պատճառաբանել է մրցակիցներից առաջ անցնելու անհրաժեշտությամբ։ Ընկերությունն սկսել է իր գործունեությունը որպես գրախանութ և ընդլայնվել՝ մինչև ապրանքների և ծառայությունների մեծ տեսականու, այդ թվում՝ վիդեո և աուդիո հեռարձակման վաճառքը։ Ներկայումս այն առցանց առևտրի ոլորտում աշխարհում խոշորագույն ընկերությունն է, ինչպես նաև «Amazon Web Services»-ի միջոցով ամպային ծառայությունների աշխարհի խոշորագույն մատակարարը։ 1997 թվականին «Amazon.com» ընկերությունը դուրս եկավ «IPO»: 1999 թվականին ամերիկյան «Թայմ» ամսագիրը նրան անվանել է Տարվա մարդ։

Բեզոսն ընդլայնել է իր բիզնես հետաքրքրությունների ոլորտը 2000 թվականին՝ հիմնադրելով «Blue Origin» աերոտիեզերական ընկերությունը։ «Blue Origin»-ը 2015 թվականին տիեզերք փորձնական թռիչքներ է սկսել և այդ պահին պլանավորում էր մարդկանց հետ առևտրային ենթաուղեծրային թռիչքներ սկսել 2018 թվականի վերջին։ 2013 թվականին ձեռնարկատերը 250 միլիոն դոլարով գնել է ամերիկյան «Վաշինգտոն Փոստ» հրատարակչությունը։ Բեզոսը ղեկավարում է այլ բիզնես ներդրումներ իր «Bezos Expeditions» վենչուրային հիմնադրամի միջոցով։

2017 թվականի նոյեմբերի 24-ին դարձել է աշխարհի ամենահարուստ մարդը՝ 100,3 միլիարդ դոլար կարողությամբ։ 2018 թվականի հունվարի 10-ի դրությամբ նրա կարողությունը հասել է 106 միլիարդ դոլարի։

2018 թվականի հունիսին Բեզոսի կարողությունը հասել է 139,6 միլիարդ դոլարի՝ զբաղեցնելով առաջին հորիզոնականը «Bloomberg Billionaires Index» վարկանիշում։ Ըստ «Ֆորբսի»՝ 2018 թվականի աշխարհի ամենաազդեցիկ մարդկանց վարկանիշում Բեզոսը գտնվել է 5-րդ հորիզոնականում։

2018 թվականի հուլիսի 16-ին «Bloomberg» գործակալության վարկածով Բեզոսը գլխավորել Է աշխարհի ամենահարուստ մարդկանց ցուցակը։ Նրա տվյալներով՝ գործարարի կարողությունը կազմել է 150 միլիարդ դոլար։

Նկարահանվել է «Սթարթրեք. անվերջություն» () ֆիլմի տեսարաններից մեկում՝ այլմոլորակայինի դերում։

2019 թվականի հունվարի 9-ին Բեզոսը հայտարարել է իր կնոջ՝ ՄաքՔենզի Բեզոսի հետ 25 տարվա ամուսնությունից հետո ամուսնալուծության մասին։ Այդ ժամանակ Ջեֆ Բեզոսն աշխարհի ամենահարուստ մարդն էր։ Նույն տարվա ապրիլին ամուսնալուծությունը պաշտոնապես ձևակերպվել է. միլիարդատիրոջ նախկին կինը 37,5 միլիարդ դոլար է ստացել։

Բարեգործություն 
2020 թվականի փետրվարի 17-ին Բեզոսը հայտարարել է «Bezos Earth Fund» բարեգործական էկոլոգիական հիմնադրամի ստեղծման և կլիմայի փոփոխության կանխարգելման աշխատանքների ֆինանսավորման համար 10 միլիարդ դոլար ներդնելու պատրաստակամության մասին։ Միջոցները կուղղվեն գիտական հետազոտություններին, ակտիվությանը և այլն։

Ըստ Բեզոսի՝ առաջին վճարումները կսկսվեն 2020 թվականի ամռանը։

Ծանոթագրություններ

Գրականություն

Արտաքին հղումներ 
 «Bloomberg»-ի նորությունները Բեզոսի կարողության մասին (անգլերեն)
 Ջեֆ Բեզոսի մասին հոդված «Business Excellence» ամսագրում
 Ջեֆ Բեզոսը «TED» կայքում
 Ջեֆ Բեզոս Տեղեկատվություն ԱՄՆ-ի բաց աղբյուրներից

Ամերիկացի գործարարներ
Ամերիկացի միլիարդատերեր
Փրինսթոնի համալսարանի շրջանավարտներ
Ամերիկացի ներդրողներ
Ամերիկյան տեխնոլոգիական ընկերության հիմնադիրներ
Բարեգործներ
ԱՄՆ-ի ինֆորմատիկայի ոլորտի գիտնականներ